
2025/0315 (NLE)
Proposta għal
DEĊIŻJONI TA’ IMPLIMENTAZZJONI TAL-KUNSILL
li tistabbilixxi l-ilħuq sodisfaċenti tal-kundizzjonijiet għall-pagament tar-raba’ u l-ħames pagament parzjali tal-appoġġ fil-forma ta’ self skont il-Pjan għall-Ukrajna tal-Faċilità għall-Ukrajna 

[bookmark: _Hlk172115450]IL-KUNSILL TAL-UNJONI EWROPEA,
[bookmark: _Hlk172115434][bookmark: _Hlk172115421]Wara li kkunsidra t-Trattat dwar il-Funzjonament tal-Unjoni Ewropea, 
[bookmark: _Hlk172111742]Wara li kkunsidra r-Regolament (UE) 2024/792 tal-Parlament Ewropew u tal-Kunsill tad-29 ta’ Frar 2024 li jistabbilixxi l-Faċilità għall-Ukrajna[footnoteRef:2], u b’mod partikolari l-Artikolu 26(4) tiegħu, [2: 	ĠU L, 2024/792, 29.2.2024, ELI: http://data.europa.eu/eli/reg/2024/792/oj.] 

Wara li kkunsidra l-proposta tal-Kummissjoni Ewropea,
Billi:
[bookmark: _Hlk172111802](1)	Il-Pilastru I tal-Faċilità għall-Ukrajna (“il-Faċilità”) jagħmel appoġġ finanzjarju sa EUR 38 270 000 000 disponibbli għall-Ukrajna għall-perjodu 2024-2027 fil-forma ta’ appoġġ mhux ripagabbli u ta’ self. Il-finanzjament taħt il-Pilastru I huwa prinċipalment allokat fuq il-bażi tal-Pjan għall-Ukrajna tal-Faċilità għall-Ukrajna (“il-Pjan”). Il-Pjan jistabbilixxi l-aġenda ta’ riforma u investiment għall-Ukrajna, u l-passi kwalitattivi u kwantitattivi li huma marbutin mal-finanzjament taħt il-Pilastru I tal-Faċilità.
(2)	Skont l-Artikolu 19 tar-Regolament (UE) 2024/792, il-Kunsill adotta d-Deċiżjoni ta’ Implimentazzjoni (UE) 2024/1447[footnoteRef:3] dwar l-approvazzjoni tal-valutazzjoni tal-Pjan. L-iskeda ta’ żmien għall-monitoraġġ u l-implimentazzjoni tal-Pjan, inklużi l-passi kwalitattivi u kwantitattivi li huma marbuta mal-finanzjament taħt il-Pilastru I tal-Faċilità, hija stabbilita fl-Anness ta’ dik id-Deċiżjoni. [3: 	Id-Deċiżjoni ta’ Implimentazzjoni tal-Kunsill (UE) 2024/1447 tal-14 ta’ Mejju 2024 dwar l-approvazzjoni tal-valutazzjoni tal-Pjan għall-Ukrajna (ĠU L, 2024/1447, 24.5.2024, ELI: http://data.europa.eu/eli/dec_impl/2024/1447/oj).] 

[bookmark: _Hlk181809472](3)	Is-somma totali tar-riżorsi finanzjarji disponibbli għall-Pjan skont id-Deċiżjoni ta’ Implimentazzjoni (UE) 2024/1447 tammonta għal EUR 32 270 000 000, li minnhomEUR 5 270 000 000 huma fil-forma ta’ appoġġ finanzjarju mhux ripagabbli u sa EUR 27 000 000 000 huma fil-forma ta’ self. 
(4)	F’konformità mal-Artikoli 24 u 25 tar-Regolament (UE) 2024/792, ġew żborżati EUR 6 000 000 000 lill-Ukrajna bħala finanzjament tranżitorju eċċezzjonali u EUR 1 890 000 000 fil-forma ta’ prefinanzjament li jirrappreżenta pagament antiċipat ta’ 7 % tal-appoġġ fil-forma ta’ self li l-Ukrajna hija eliġibbli li tirċievi skont il-Pjan.
(5)	F’konformità mal-Artikolu 26(4) tar-Regolament (UE) 2024/792, ġew żborżati EUR 14 763 204 463 lill-Ukrajna fl-ewwel erba’ pagamenti parzjali skont il-Pjan, li minnhom EUR 3 400 000 000 ġew żborżati fil-forma ta’ appoġġ finanzjarju mhux ripagabbli u EUR 11 363 204 463 fil-forma ta’ self. F’konformità mal-Ftehim ta’ Self konkluż bejn l-Unjoni u l-Ukrajna skont l-Artikolu 22 tar-Regolament (UE) 2024/792, l-ammont ta’ EUR 855 294 959 mill-ewwel erba’ pagamenti parzjali intuża biex jiġi kklerjat il-prefinanzjament tas-self. 
(6)	F’konformità mal-Artikolu 26(2) tar-Regolament (UE) 2024/792, fid-9 ta’ Settembru 2025, l-Ukrajna ressqet talba debitament ġustifikata għall-pagament ta’ parti mill-ħames pagament parzjali tal-appoġġ fil-forma ta’ self, li tammonta għal EUR 1 949 400 399. It-talba kienet akkumpanjata minn sensiela ta’ dokumenti li jixhdu l-ilħuq sodisfaċenti ta’ pass wieħed fir-raba’ pagament parzjali u disa’ stadji fil-ħames pagament parzjali kif ukoll id-dokumenti l-oħra kollha meħtieġa skont l-Artikolu 12 tal-Ftehim Qafas, l-Artikolu 5 tal-Ftehim ta’ Finanzjament u l-Artikolu 6 tal-Ftehim ta’ Self konkluż bejn l-Unjoni u l-Ukrajna skont l-Artikoli 9, 10 u 22, rispettivament, tar-Regolament (UE) 2024/792. Kif stabbilit fid-Deċiżjoni ta’ Implimentazzjoni (UE) 2025/1799[footnoteRef:4], il-Kummissjoni għamlet valutazzjoni pożittiva tal-ilħuq sodisfaċenti ta’ 13 mis-16-il pass meħtieġa għar-raba’ pagament parzjali. Skont l-Artikolu 26(5) tar-Regolament (UE) 2024/792, inżamm il-pagament li jikkorrispondi għat-tliet stadji li kienu ġew ivvalutati b’mod negattiv. Il-pagament miżmum jista’ jitħallas biss meta l-Ukrajna tkun debitament iġġustifikat, bħala parti minn talba għal pagament sussegwenti, li tkun ħadet il-miżuri meħtieġa biex tiżgura l-ilħuq sodisfaċenti tal-passi kwalitattivi u kwantitattivi.    [4: 	Id-Deċiżjoni ta’ Implimentazzjoni tal-Kunsill (UE) 2025/1799 tat-8 ta’ Awwissu 2025 li tistabbilixxi l-ilħuq sodisfaċenti tal-kundizzjonijiet għall-pagament tar-raba’ pagament parzjali tal-appoġġ fil-forma ta’ self skont il-Pjan għall-Ukrajna tal-Faċilità għall-Ukrajna (ĠU L, 2025/1799, 9.9.2025, ELI: http://data.europa.eu/eli/dec_impl/2025/1799/oj).] 

(7)	L-10 passi huma relatati ma’ diversi riformi stabbiliti fil-Pjan skont il-kapitoli dwar is-sistema ġudizzjarja, il-ġlieda kontra l-korruzzjoni u l-ħasil tal-flus, is-swieq finanzjarji, il-kapital uman, in-negozju, l-ambjent, id-deċentralizzazzjoni u l-politika reġjonali, is-settur tal-enerġija, il-ġestjoni tal-materja prima kritika u t-tranżizzjoni ekoloġika u l-protezzjoni ambjentali. Daħlet fis-seħħ leġiżlazzjoni dwar l-Aġenzija għall-Irkupru u l-Ġestjoni tal-Assi u dwar l-edukazzjoni vokazzjonali. L-istrateġija għar-riżoluzzjoni ta’ self improduttiv, ir-riżoluzzjoni dwar ix-xiri ta’ servizzi soċjali għad-detriment tal-baġit tal-istat u r-riżoluzzjoni dwar l-approvazzjoni tal-Istrateġija għall-SMEs u l-Pjan ta’ Azzjoni għall-implimentazzjoni tagħha ġew adottati. L-istudju dwar il-miżuri meħtieġa għall-għoti ta’ personalità ġuridika lill-muniċipalitajiet ġie approvat u ppubblikat. L-Ukrajna adottat ukoll il-pjan direzzjonali għall-proċess tas-separazzjoni tal-ħlas addizzjonali għall-enerġija rinnovabbli mit-tariffa tat-trażmissjoni. Ġiet ippubblikata sensiela ta’ proġetti ta’ investiment għall-estrazzjoni ta’ materja prima kritika. L-Ukrajna nediet u ppubblikat ukoll offerta internazzjonali bbażata fuq il-mudell tal-Ftehim dwar il-Kondiviżjoni tal-Prodotti. Is-sistema obbligatorja ta’ monitoraġġ, rapportar u verifika (MRV, monitoring, reporting and verification) għall-faċilitajiet koperti mill-kamp ta’ applikazzjoni tal-leġiżlazzjoni eżistenti reġgħet bdiet.
(8)	F’konformità mal-Artikolu 26(4) tar-Regolament (UE) 2024/792, il-Kummissjoni vvalutat it-talba tal-Ukrajna fid-dettall u għamlet valutazzjoni pożittiva tal-ilħuq sodisfaċenti ta’ pass wieħed meħtieġ għar-raba’ pagament parzjali u 9 mill-11-il pass meħtieġa għall-ħames pagament parzjali, kif speċifikat fl-Anness ta’ din id-Deċiżjoni. Dik il-valutazzjoni pożittiva saret fil-kuntest tal-implimentazzjoni tal-Pjan. Aktar allinjament mal-acquis tal-Unjoni se jiġi ffaċilitat permezz tal-proċess ta’ adeżjoni mal-UE.
(9)	 L-Ukrajna ma reġġgħet lura l-ebda waħda mill-miżuri relatati mal-passi li l-Ukrajna kienet laħqet b’mod sodisfaċenti qabel il-pagament tal-pagamenti parzjali preċedenti tal-Pjan. 
(10)	Il-Kummissjoni qieset ukoll li l-Ukrajna għadha tissodisfa l-prekundizzjoni għall-appoġġ tal-Unjoni kif stabbilit fl-Artikolu 5 tar-Regolament (UE) 2024/792. B’mod partikolari, l-Ukrajna tkompli żżomm u tirrispetta l-mekkaniżmi demokratiċi effettivi, inkluża sistema parlamentari b’diversi partiti, u l-istat tad-dritt, u tiggarantixxi r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi.
(11)	Għalhekk, jenħtieġ li din id-Deċiżjoni tistabbilixxi li l-kundizzjonijiet rilevanti għall-pagament tar-raba’ pagament parzjali fir-rigward ta’ pass wieħed u tal-ħames pagament parzjali fir-rigward ta’ 9 mill-11-il stadju skont il-Pjan intlaħqu b’mod sodisfaċenti.
(12)	Meta titqies is-sitwazzjoni finanzjarja diffiċli tal-Ukrajna, huwa ta’ importanza kbira li l-fondi jiġu żborżati kemm jista’ jkun malajr. Minħabba l-urġenza tas-sitwazzjoni u bil-ħsieb li jitħaffef il-proċess, jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea u jenħtieġ li tapplika mid-data tal-adozzjoni tagħha, 
ADOTTA DIN ID-DEĊIŻJONI: 
Artikolu 1
L-ilħuq sodisfaċenti tal-kundizzjonijiet rilevanti għall-pagament parzjali tar-raba’ u l-ħames pagamenti parzjali tal-appoġġ fil-forma ta’ self li jammontaw għal EUR 1 949 400 399, li minnhom EUR 597 494 240 jikkorrispondu għar-raba’ pagament parzjali u EUR 1 351 906 159 jikkorrispondu għall-ħames pagament parzjali, huwa b’dan stabbilit f’konformità mal-valutazzjoni pprovduta mill-Kummissjoni f’konformità mal-Artikolu 26 tar-Regolament (UE) 2024/792 u annessa ma’ din id-Deċiżjoni.
Artikolu 2
Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Għandha tapplika mid-data tal-adozzjoni tagħha. 

Magħmul fi Brussell,
	Għall-Kunsill
	Il-President

